شەفەق نیوز/ مازن عەبدولمونعم فەیلی ئەندام دەسەی وەبەرهەمهاوردن و ئابووری پەرلەمانی، ئمڕوو پەنجشەممە، بانگەواز ئەرا موستەفا کازمی سەرۆک وەزیرەیل کرد، وە ئاشکراکردن ئەو لایەنەیلە ک زاڵ بوینەسە بان داهاتەیل عراق، و پڕۆژەیل چاکسازی پەکخەن لە گشت شوونە گرنگەگان.فەیلی ئەرا ئاژانس شەفەق نیوز وت: پلانەیل کازمی ئەرا کۆنتڕۆڵ کردن مەرزە سنوریەگان لە دەس حزب ولایەنە دەسه‌ڵاتداره‌گان گەوراترین سەختیە لەنوای حکومەت ئیسە. دویای شكستهاوردن گشت حکومەتەیل وەرین، ئەوە پەیمانە بنەڕەتیەگەس ئەرا سەرکەفتن حکومەت کازمی، و نشاندان توانای لەنوای گەلەگە و دواکارەیە یاساییەگان خۆپیشاندەرەیل.وتیش؛ دواکریاگە لە کازمی وە رووراسی وەگەرد رای گشتی دەربارەی لایەن وحزبەگان ک کۆنتڕۆڵ مەرزە سنوریەگان کردنە ئەرا ساڵەیل دریژیگ. و گرنگی هاوردنه‌وه‌ و رەوانەکردن سامانە دارایەگانیان ئەرا گەنجینەی دەوڵەت، ک کەفتە بان خاك سیا و هیشت گەشت ئابووری وڵاتەگە بخنکیه‌ید .وئاماژەدا ک ئارامبوین نرخەیل نەفت لە ماوەی ساڵەیل گوزەیشتە، وداهاتە گەوراگان ک وەدەسکەفتن، بویە هووکاریگ ئەرا چەوبەسین و شکستهاوردن لە دژایەتی گەندەڵی، وەلی ئیسە رەوشەگە کۆنتڕۆڵ دەوڵەتەگە خوازێد لەبان گشت داهات ئابوورییگ هانای حکومەتەگە بیەێد لە دابینکردن پێویستیە سەرەکیەگان ئەرا گەلەگە و گرنگتریان مووچەیل فەرمانبەرەیلە.فەیلی، سەرکەفتن کازمی لە کۆنتڕۆڵ سامانە ئابووریەگان، و ئەنجامداین بەڕنامەی چاکسازی، گریەدا وە رک حکومەتەگە و بەرنامە گورجەگەی لە جەنگ چەسپانن سەروەری دەوڵەت و یاسا لە گشت شوونە گرنگەگان.
